ซัมมิทฯตีปีกให้กู้มอเตอร์ไซค์ฟื้น
ตลาดจักรยานยนต์ฟื้นตัว ซัมมิท แคปปิตอลฯ ตีปีกปล่อยกู้เพิ่ม 56%
22 ก.ค. 2558

ตลาดจักรยานยนต์ฟื้นตัว ซัมมิท แคปปิตอลฯ ตีปีกปล่อยกู้เพิ่ม 56% 
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง เปิดเผยว่า ครึ่งปีแรกที่ผ่านมาบริษัทสามารถปล่อยสินเชื่อเช่าซื้อรถจักรยานยนต์เพิ่มขึ้น 56% และมีปริมาณสัญญาเพิ่มขึ้น 50% เทียบกับช่วงเดียวกันของปีก่อน ตามการฟื้นตัวของยอดขายรถจักรยานยนต์ที่เติบโต 3% โดยมียอดให้กู้เฉลี่ยรายละ 5 หมื่นบาท
ทั้งนี้ ช่วงเวลาที่เหลือของปีนี้ บริษัทมีแผนเดินหน้าขยายสาขาในภาคตะวันออกเฉียงเหนือและตะวันออกอย่างต่อเนื่อง และในปี 2559 จะเปิดสาขาเพิ่มในภาคใต้และภาคเหนือ โดยคาดว่ามีสาขาครอบคลุมทั่วประเทศในปี 2560
นอกจากนี้ ในเดือน ส.ค.นี้ จะเปิดศูนย์บริการสินเชื่อครบวงจร เพื่อเพิ่มประสิทธิภาพการให้สินเชื่อที่มีคุณภาพและประสิทธิภาพสูงแบบครบวงจรทุกด้านอีกด้วย ตามแผนยุทธศาสตร์เชิงรุกเพื่อมุ่งเป้าสู่การเป็นผู้นำธุรกิจที่มีส่วนแบ่งตลาดสูงสุดเป็นอันดับหนึ่งในประเทศภายในเวลา 5 ปี
“เราคาดว่าปีนี้สินเชื่อจะยังเติบโตได้ตามเป้าที่ตั้งไว้เกินกว่า 50% ของยอดสินเชื่อปีที่แล้ว โดยมองว่าสถานการณ์เศรษฐกิจครึ่งปีหลังน่าจะปรับตัวดีขึ้น มีการลงทุนภาครัฐเป็นแรงขับเคลื่อนสำคัญ ช่วยกระตุ้นกำลังซื้อผู้บริโภค ทำให้ตลาดรถจักรยานยนต์ปีนี้มีโอกาสขยายตัวได้ถึง 3-5% ตามที่หลายฝ่ายคาดไว้ เป็นปัจจัยบวกต่อการขยายตัวของสินเชื่อ” นายวิชิต กล่าว
สำหรับหนี้ที่ไม่ก่อให้เกิดรายได้หรือเอ็นพีแอล ปีนี้เป้าจะคุมให้อยู่ในระดับ 2% ของสินเชื่อรวม โดยมีการคัดกรองการปล่อยสินเชื่อแก่ลูกค้าที่มีคุณภาพดี และระบบการตรวจสอบกลุ่มลูกค้าที่มีแนวโน้มว่าจะทุจริต และการติดตามทวงถามหนี้อย่างมีประสิทธิภาพ